Document ID: /roh_data/filtered/fineweb-2-filterrobots_roh.jsonl.gz/29772

Tar la cursa dals umens d'elita ha cumbattì per la victoria fin la davosa runda ina gruppa dad otg. Il Tessinais Filippo Colombo ha lura augmentà il tempo durant la segund davosa runda e lantschà in lung sprint final. Sulet il Grischun Vital Albin – che ha cumenzà la cursa plitost mal – ha pudì tener pitg cun Colombo fin il davos meter. En il sprint final è Albin vegnì fitg datiers da la victoria, ha lura dentant stuì sa cuntentar cun la medaglia d'argient. Igl è l'emprima medaglia en la categoria d'elita per l'atlet grischun.
Bronz gudogna Andri Frischknecht. Nino Schurter e Mathias Flückiger n'han betg fatg part a la cursa da short track a Lugano.
Neff gudogna aur tar las dunnas
Tar las dunnas ha la campiunessa olimpica Jolanda Neff gudagnà il «Short Race» al campiunadi svizzer da mountainbike a Lugano. En in sprint da trais ha ella battì Linda Indergand che gudogna argient e Sina Frei che gudogna bronz.